Jamie se ma, ouma word nog sielkundig ondersoekMense het tydens die ma en ouma se vorige verskynings voor die hof betoog. Foto: @VioletEyeKZN op Twitter Die saak teen ŉ ma en haar dogter wat daarvan beskuldig word dat hulle die kleuter Jamie Naidoo vermoor het, is Donderdag in die Chatsworth-landdroshof in KwaZulu-Natal uitgestel. Die hof wag nog vir die uitslae van die sielkundige evaluerings van Salatchee Venilla Basanich (55) en haar dogter Patricia Kershie Ishwarlal (31). Die twee vroue het Jamie glo in November by hul huis in Chatsworth doodgeslaan. Hulle moet op 2 April weer in die hof verskyn. Die vroue is op 20 November in hegtenis geneem nadat paramedici Jamie dood verklaar het. Landdros Busisiwe Lilly Mpungose het in Januarie beveel dat die beskuldigdes vir ŉ sielkundige waarneming na die Fort Napier-hospitaal gestuur word. Die hof het gehoor dat Ishwarlal in 2001 kopbeserings in ŉ motorongeluk opgedoen het en verminderde beheer oor sekere basiese lewensfunksies het. ŉ Verslag wat in 2004 aan die Padongelukkefonds voorgelê is, het bevind dat Ishwarlal kinderlik optree en haar spraakpatrone is ook soortgelyk aan dié van ŉ jong kind. Lees alle vorige berigte oor Jamie Naidoo op Maroela Media.